(गीत)
हए बसन्ती पवन ! कने धीरे तोँ चल ।
 ने मचा हलचल ।
 हए बसन्ती पवन ! कने धीरे तोँ चल । ।
 देखू कनइत अछि नगर - नगर,
सिसकैत अछि गाम ।
 बनल पावन विदेह,
अपनहि केर गुलाम ।
 हे, सुन, सुन गे सरित !
 ने तोँ कर छल-छल ।
 हए बसन्ती पवन ! कने धीरे तोँ चल । ।
 पुज्य जनकक ई धरती,
मशान बनल अछि ।
 लोक रहितहुँ जेना ई,
विरान बनल अछि ।
 सुन गे कोयली कने !
 ने तोँ गा चञ्चल ।
 हए बसन्ती पवन ! कने धीरे तोँ चल । ।
 जतए गूँजय छल सदिखन,
विद्यापति केर गीत ।
 आइ नचइत अछि ताण्डव,
आ गूँजैत अछि चीख ।
 शस्य श्यामल ई भूमि,
अछि बनल मरूथल ।
 हए बसन्ती पवन ! कने धीरे तोँ चल । ।
 उठू मैथिल युवक,
कहू मैथिलीक जय ।
 होहु आबहु सतर्क,
करू मैथिलीक जय ।
 फूँक शंख रे मधुप !
 चल छोड़ शतदल ।
 हए बसन्ती पवन ! कने धीरे तोँ चल । ।
 "विदेह" पाक्षिक मैथिली इ - पत्रिका, वर्ष -५, मास -५२ , अंक -१०४ , १५ अप्रिल २०१२ मे "स्तम्भ ३॰७" मे प्रकाशित । 